2010/11/09 (e)ko saioa
Terrorismoaren biktimei osoko laguntza emateko sistema garatzen duen Dekretua onartu dute
Hezkuntzako Programa Osagarriak
Oxfordeko unibertsitateko St Antony's College
Jaurlaritzak zuzkidura-etxebizitzak egingo ditu Iruña Okan
Jaurlaritzaren eta Hondarribiko Udalaren arteko hitzarmena, Muliaten babestutako etxebizitzak egiteko
Lankidetza hitzarmena Matia Fundazioarekin, i+g proiektuetarako
Euskarako tituluak baliokidetzeko dekretua onartu da
Onartu dira enplegu politika aktiboak eskualdatzea berresteko dekretuak
Agindua: honen bidez, 2010-2011 ikasturtean Eskolatze Osagarriko Programak garatzeko diru-laguntzetarako deia egiten da.
Gobernu Kontseiluak, Hezkuntza, Unibertsitate eta Ikerketa sailburuak proposatuta, gaurko bileran Agindu bat onartu du diru-laguntzetarako deia egiteko, 2010-2011 ikasturterako hezkuntzako programa osagarriak garatzeko.
2010/2011 ikasturtean zehar programa hauek garatzeko zenbatekoa guztira 1.320.120 eurotakoa izango da, proiektu bakoitzak gehienez 69.480 euro jaso dezakeelarik.
Agindua: honen bidez, diru-laguntza baterako deia egiten zaie Oxfordeko Unibertsitateko St Antony's College-ko ikertzaile bisitariei
Gobernu Kontseiluak, Hezkuntza, Unibertsitate eta Ikerketa sailburuaren proposamenez, gaur onartu du 2011/2012 ikasturtean Oxford-eko Unibertsitateko St Antony’s College bisitatuko duten ikertzaileentzat dirulaguntza bat deitzen duen agindua.
Erabakia, Iruña de Ocako Udalak lurzoru baten titulartasuna dohainik lagatzeko akordioa baimentzen duena. Lurzorua Iruña de Ocako El Cerro Plan Partzialekoa da eta zuzkidura alojamenduak sustatzeko izango da.
Jaurlaritzaren Kontseiluak Iruña Okako Udalak doan eman dion terreno bat onartu du, bertan babespeko alokairuko zuzkidura-bizitokiak egiteko.
Terrenoak 1.123 metro koadroko azalera du eta bertan 12 zuzkidura-bizitoki eraikiko dira.
Erabakia, Fundación Instituto Gerontológico Matia (INGEMA) eta Matia Innova SLU erakundeei zuzeneko diru-laguntza ematekoa, pertsona nagusiei buruzko prestakuntza-jarduera eta ikerketaren garapena sustatzeko xedearekin.
Gemma Zabaleta Enplegu eta Gizarte Gaietako sailburuak proposatuta, Jaurlaritzaren Kontseiluak Matia taldearekin lankidetza-hitzarmena sinatzea baimendu du, adinekoen eta ezinduen bizi-kalitatea hobetzeko. Lankidetza-protokoloaren barruan 390.000 euroko diru-laguntza dago, eta kopuru hori, batez ere, mendekotasun-egoeretan laguntzeko osasun-ezagutza ikertu eta kudeatzeko proiektuak egiteko erabiliko da.
Lan hori nagusiki Matia Fundazioa Gerontologia Institutuan (INGEMA) gauzatuko da. Irabazi asmorik gabeko erakunde pribatu hori izen bereko taldearen parte da, eta “Polo Matia” zahartzaroko berrikuntza gunea sustatzeaz arduratzen da. Aipatutako planean zahartzaroaren arazo nagusiak aztertuko dira, alor eta ikuspuntu askotatik. I+G proiektua sustatzeko 303.873 euroko ekarpena egingo du Enplegu eta Gizarte Gaietako Sailak.
Bestalde, Matia Innova irabazi asmorik gabeko erakundea da, eta bere jardueraren jomuga zahartzearen eta ezintasunaren inguruan dagoen ezagutza zabaltzea da, prestakuntzaren, aholkularitzaren eta produktu eta zerbitzu berrien sustapenaren bitartez. Erakunde horren xedea elkartzeko eta partaidetzarako gune bihurtzea da, zahartzearen, ezintasun-egoeren edo mendekotasun funtzionalaren inguruko guztiaz arduratzen diren erakunde guztientzat. Horretarako 86.124 euro erabiliko ditu Jaurlaritzak.
Dekretua, euskarako tituluak eta ezagutzak egiaztatzeko ziurtagiriak baliokidetu eta Hizkuntzen Europako Erreferentzia-esparru Bateratuko mailetara parekatzekoa.
Gobernu Kontseiluak onartu du euskararen ezagutza egiaztatzeko titulu eta ziurtagiriak baliokidetu eta Hizkuntzen Europako Erreferentzi Marko Bateratuko mailekin parekatzeko dekretua, Herrizaingo Sailak, Hezkuntza, Unibertsitate eta Ikerketa Sailak, Justizia eta Herri Administrazio Sailak, Osasun eta Kontsumo Sailak eta Kultura Sailak sustatu dutena.
Denborarekin, euskararen ezagutza egiaztatzeko hainbat titulu eta ziurtagiri sortu dira, berariazko esparruetan aplikatu behar direnak, eta, ondorioz, hainbat bide daude euskararen ezagutza egiaztatzeko. Aniztasun horiek eta aurreko araudiek planteatutako arazoak direla eta eman dio Eusko Jaurlaritzak oniritzia dekretu honi, hain zuzen ere, alde batetik, euskararen ezagutza egiaztatzeko titulu eta ziurtagiri guztiak baliokidetza sisteman sartu eta Hizkuntzen Europako Erreferentzi Marko Bateratuko mailekin parekatuko dituen -aurreko dekretuetan biltzen ez ziren titulu eta ziurtagiri batzuk barne hartuta-, eta, bestetik, Euskal Autonomia Erkidegoko Justizia Auzitegi Nagusiaren Administrazioarekiko Auzietako Salak emandako Epaiaren ondoriozko egoera konponduko duen dekretuari. Aipatutako epai horrek hizkuntza-eskola ofizialetan egindako ikasketak egiaztatzeko titulazioen inguruko aurreikuspen batzuk baliogabetu zituen.
Titulu eta ziurtagiri guztiak biltzeko eta aipatutako epaiari erantzuteko arau berria egin behar zenez, euskararen ezagutza egiaztatzeko titulu eta ziurtagiriak baliokidetzeari buruzko araudia erregulatu eta argitzeko baliatu da abagunea, arau bakarrean bildu baita arlo horren inguruko erregulazioa.
Dekretuaren Lehen Azken Xedapenean ezartzen da, sail edo erakunde bakoitzak euskararen titulu eta ziurtagirien erregistro propioa duenez, erregistro horiek uniformeki bildu eta erakunde publikoek erraz kontsultatu ahal izateko neurriak hartuko direla. Euskarako titulu eta ziurtagirien erregistro bateratua kudeatzeko ardura hizkuntza-politikan eskumena duen sailak izango du.
Jaurlaritzaren Kontseiluak bi dekretu onartu ditu gaur egindako bileran, enplegu politika aktiboak Euskal Autonomia Erkidegoari eskualdatzea berresteko, Transferentzien Batzorde Mistoak urriaren 28an Lehendakaritzan erdietsitako hitzarmenean jasotakoaren arabera.
Zehatzago, hezkuntza, enplegu eta lanerako prestakuntza-profesionalaren arloan, Itsasoko Gizarte Itsasoko Gizarte Institutuaren funtzio eta zerbitzuak eskualdatzea onartu du Jaurlaritzaren Kontseiluak.
Onartu egin da, halaber, lan, enplegu eta lanerako prestakuntza profesionalaren arloan, Estatuko Enplegu Zerbitzu Publikoaren lan arloko-legeria betetzeko EAEri funtzioak eta zerbitzuak eskualdatzea.
Ministro Kontseiluak, berriz, bi errege dekretu onartu zituen aurreko ostiralean, gaur onartu diren dekretuotako termino berberetan.